ຍານອາວະກາດ SpaceX ​ນຳເອົາສຳພາລະ ໄປສົ່ງ ສະຖານີອາວະກາດສາກົນ
ຍານ​ SpaceX ໄດ້​ຖືກ​ສົ່ງ​ຂຶ້ນ​ໄປ ເຊົ້າ​​ວັນ​ອາທິດ​ມື້​ນີ້ ຈາກ Cape Canaveral ​ແລະ ຄາດ​​ວ່າ​ຈະ​ໄປ​​ເຖິງສະຖານີ ISS ​ໃນ​ຕອນ​ເຊົ້າ ຂອງ​ວັນ​ອັງຄານ ​ຈະ​ມາ​ເຖິງ​ນີ້.
ຍານອາວະກາດຂົນສົ່ງພານິດ  SpaceX ໄດ້ຖືກສົ່ງຂຶ້ນສູ່ອາວະ ກາດ ຢ່າງສຳເລັດຜົນ ຈາກຖານສົ່ງທີ່ Cape Canaveral ລັດ ຟລໍຣິດາ ທາງພາກຕາເວັນອອກສຽງໃຕ້ ຂອງສະຫະລັດ ເພື່ອ ນຳເອົາສຳພາລະ ແລະເຄື່ອງທົດລອງຕ່າງໆ ໄປສົ່ງໃຫ້ສະຖານີ ອາວະກາດນາໆຊາດ ຫຼື ISS ຍານອາວະກາດດັ່ງກ່າວ ທີ່ຕິດຢູ່ປາຍຈະຫລວດ Falcon Nine ໄດ້ຖືກສົ່ງຂຶ້ນໄປ ເມື່ອເວລາ 1 ໂມງ 52 ນາທີ ເຊົ້າວັນອາທິດມື້ນີ້ ຕາມ ເວລາທ້ອງຖິ່ນ ແລະ ຄາດວ່າຈະໄປເຖິງສະຖານີ ISS ໃນ ຕອນເຊົ້າ ຂອງວັນອັງຄານ ຈະມາເຖິງນີ້ ສະພາບອາກາດໃນວັນທິດມື້ນີ້ ແມ່ນດີເລີດສຳຫລັບການສດົ່ງຍານອາວະກາດດັ່ງກ່າວ ບໍ່ຄືກັບວັນເສົາວານນີ້ ທີ່ມີຝົນຕົກ ຊຶ່ງໄດ້ກົດດັນໃຫ້ເລື່ອນເວລາ ໃນການສົ່ງຍານອອກໄປ ສຳພາລະຕ່າງໆທີ່ມີນ້ຳໜັກຈຳນວນ ຫຼາຍກວ່າ 2,200 ກິໂລກຣາມ ແມ່ນລວມທັງເຄື່ອງ ພິມ 3 ມິດຕິ ອັນທຳອິດທີ່ຈະນຳໄປໃຊ້ຢູ່ໃນສະຖານີອາວະກາດນາໆຊາດນັ້ນ ອົງການອາວະກາດຂອງສະຫະລັດ ມີຈິນຕະນາການວ່າ ມື້ໜຶ່ງ ຈະໄດ້ເຫັນພວກນັກອາວະກາດ ໃຊ້ເຄື່ອງພິມດັ່ງກ່າວ ຜະລິດຊິ້ນສ່ວນຕ່າງໆທີ່ຕົນຕ້ອງການ ພາລະກິດນຳເອົາສຳພາລະໄປສົ່ງໃຫ້ສະຖານີອາວະກາດຄັ້ງນີ້ ແມ່ນເປັນເທື່ອທີ 5 ແລ້ວ ສຳຫລັບຍານ SpaceX